Tilraunir lofa góðu með notkun bátaradars á jökli Síðastliðinn sunnudag fóru félagar í björgunarsveitinni Ok í Borgarfirði í tilraunaleiðangur upp á Langjökul þar sem gerðar voru athuganir með hvort hægt væri að nota venjulegan bátaradar við leitarstörf á jökli . Hugmyndina átti Þór Þorsteinsson frá Skálpastöðum og framkvæmdastjóri Nepal ehf. , en hann hefur starfað innan björgunarsveitarinnar sl. tvö ár og farið í nokkra leitarleiðangra að fólki um jökulinn . „ Á jöklinum er allra veðra von í þoku eða snjóbyl . Oft sést ekki úr augum og skilyrði geta verið afar slæm . Við leit er einn sérútbúinn bíll frá björgunarsveitinni með svæði sem svarar einum kílómetra að breidd og 10 km langt . Hver bíll kostar u.þ.b. 9 milljónir króna og ef við getum fækkað bílum með því að stækka svæðið þeirra , er til mikils unnið , “ segir Þór , aðspurður um hvernig hugmyndin hafi komið til að nota bátaradar á jökli . Þór heldur áfram : „ Kostnaður við bátaradar og uppsetningu á bílana er ekki það mikill og einhvern veginn fannst mér rökrétt að fyrst að hægt er að nota slíka radara á sjó og greint báta í margra mílna fjarlægð , ætti að vera möguleiki á að greina bíla eða vélsleða uppi á jökli með sambærilegum tækjabúnaði , “ segir Þór , aðspurður um hvernig hugmyndin hafi fæðst . „ Mágur minn , Vilhjálmur Árnason , sérfræðingur í radarmálum og tengdum tæknimálum , studdi hugmyndina og eftir að hafa kynnt hana fyrir björgunarsveitarmönnum , var slegið til og ákveðið að gera tilraunir með verkefnið . “ Lagt var af stað frá aðsetri björgunarsveitarinnar i Reykholti laust eftir hádegi á sunnudag en björgunarsveitarmenn ákváðu í leiðinni að nýta tækifærið og þjálfa mannskap á þau tæki sem sveitin á . Bæði er þar um að ræða tvo nýja vélsleða sem björgunarveitin Ok festi kaup á fyrir skömmu , en einnig er nauðsynlegt að þjálfa menn á snjóbíl sveitarinnar , svo allir haldist í góðri æfingu . Fljótlega eftir að lagt var af stað frá Reykholti , sannaði radarinn ágæti sitt , því á leiðinni komu fram á skjánum vegir , rafmagnsstaurar og jafnvel skjólbelti trjáa í Hálsasveit . Uppi á jöklinum fóru björgunarsveitarmenn fljólega að gera alls kyns tilraunir og til þess að fullreyna tæknina , sáu veðurguðirnir um að svartaþoka legðist yfir svæðið . Æfingarnar gengu vel , bæði bílar og vélsleðar birtust á skjánum , sem hvergi var hægt að sjá með berum augum ef rýnt var út í sortann , en einnig komu fram á radarnum ruðningar og bílaslóðir á yfirborði jökulsins . Eftir æfinguna töldu björgunarsveitamenn líklegt að frekari tilraunir yrðu gerðar með tækið , áður en til þess kæmi að fjárfest yrði í slíku og það notað til leitar að tækjum og fólki . Á heimleiðinni var létt yfir mannskapnum og auðheyrt að menn voru afar ánægðir með fyrstu niðurstöðurnar úr tilraun með bátaradar við leit og björgun á jökli .